CELEX: 62015TN0518
Language: hu
Date: 2015-09-02 00:00:00
Title: T-518/15. sz. ügy: 2015. szeptember 2-án benyújtott kereset – Franciaország kontra Bizottság

26.10.2015   
            
            
               HU
            
            
               Az Európai Unió Hivatalos Lapja
            
            
               C 354/50
            
         2015. szeptember 2-án benyújtott kereset – Franciaország kontra Bizottság
   (T-518/15. sz. ügy)
   (2015/C 354/61)
   Az eljárás nyelve: francia
   
      Felek
   
   
      Felperes: Francia Köztársaság (képviselők: G. De Bergues, D. Colas, R. Coesme és A. Daly képviselők)
   
      Alperes: Európai Bizottság
   
      Kérelmek
   
   A felperes azt kéri, hogy a Törvényszék:
   
               —
            
            
               semmisítse meg a az Európai Mezőgazdasági Garanciaalap (EMGA) és az Európai Mezőgazdasági Vidékfejlesztési Alap (EMVA) terhére a tagállamok által kifizetett egyes kiadásoknak az európai uniós finanszírozásból való kizárásáról szóló, 2015. június 22-i C(2015) 4076 final bizottsági határozat azon részét, amely az uniós finanszírozásból kizárja a Francia Köztársaság által a 2011., 2012. és 2013. igénylési évben a francia vidékfejlesztési program 2. tengelye vonatkozásában, a természeti hátrányok után járó kompenzációs támogatás és a legelőgazdálkodáshoz nyújtott agrár-környezetvédelmi támogatás keretében kifizetett kiadásokat a 2011., 2012. és 2013. gazdasági években benyújtott kérelmek alapján kifizetett támogatások összegében;
            
         
               —
            
            
               másodlagosan semmisítse meg e határozat azon részét, amely az átalánykorrekció értékelési alapjába belefoglalja a juhokkal és kecskékkel kapcsolatos kiadásokat, holott azok nem képezték az állatállomány alapú támogatásra irányuló kérelmek tárgyát;
            
         
               —
            
            
               harmadlagosan semmisítse meg e határozat azon részét, amely 10 %-kal magasabb átalánykorrekciót alkalmaz azzal az indokkal, hogy a francia hatóságoknak az állatok megszámolása terén felrótt hiányosságok visszatérő jellegűek voltak;
            
         
               —
            
            
               a Bizottságot kötelezze a költségek viselésére.
            
         
      Jogalapok és fontosabb érvek
   
   Keresete alátámasztása érdekében a felperes három jogalapra hivatkozik.
   
               1.
            
            
               Az első jogalap a 65/2011/EK rendelet (1) 4. cikke (1) bekezdésének, 10. cikke (1) bekezdésének és 14. cikke (2) bekezdésének, valamint a 885/2006/EU rendelet (2) 11. cikke (1) bekezdésének megsértésén alapul, mivel a Bizottság azt állapította meg, hogy a felperes az állománysűrűség ellenőrzése terén fennálló kötelezettségének nem tett eleget, amennyiben a helyszíni ellenőrzés alkalmával elmulasztotta megszámolni az állatokat, és amennyiben az állatok a helyszíni ellenőrzés során nem képezték „támogathatósági számítás tárgyát”.
            
         
               2.
            
            
               A másodlagosan felhozott második jogalap azon alapul, hogy a Bizottság a vitatott határozatában jogellenesen foglalta bele az átalánykorrekció értékelési alapjába a juhokkal és kecskékkel kapcsolatos kiadásokat, holott azok nem képezték az állatállomány alapú támogatásra irányuló kérelmek tárgyát.
            
         
               3.
            
            
               A harmadlagosan felhozott harmadik jogalap a VI/5330/97 dokumentum (3) II. mellékletében és az AGRI/60637/2006 közleményben (4) megállapított szabályok megsértésén alapul, mivel a Bizottság 10 %-kal magasabb átalánykorrekciót alkalmazott azzal az indokkal, hogy a francia hatóságoknak az állatok megszámolása terén felrótt hiányosságok visszatérő jellegűek voltak.
            
         
      (1)  A vidékfejlesztési támogatási intézkedésekre vonatkozó ellenőrzési eljárások, valamint a kölcsönös megfeleltetés végrehajtása tekintetében az 1698/2005/EK tanácsi rendelet végrehajtására vonatkozó részletes szabályok megállapításáról szóló, 2011. január 27-i 65/2011/EU bizottsági rendelet (HL L 25., 8. o.; helyesbítés: HL L 201., 20. o.).
   
      (2)  Az 1290/2005/EK tanácsi rendeletnek a kifizető ügynökségek és más testületek akkreditációja és az EMGA és az EMVA számláinak elszámolása tekintetében történő alkalmazására vonatkozó részletes szabályok megállapításáról szóló, 2006. június 21-i 885/2006/EK bizottsági rendelet (HL L 171., 90. o.; helyesbítés: HL L 52., 17. o.).
   
      (3)  Az EMOGA Garanciarészlege számláinak végső elszámolására vonatkozó határozat előkészítése során a pénzügyi következmények kiszámítására vonatkozó iránymutatásról szóló, 1997. december 23-i VI/5330/97. sz. bizottsági dokumentum.
   
      (4)  Az EMOGA Garanciarészlege végső elszámolása keretében az ellenőrzési rendszerek visszatérő hiányosságainak Bizottság általi kezeléséről szóló, AGRI/60637/2006. sz. bizottsági közlemény.